**Osnovna škola Đurmanec**

**PRAVILA PONAŠANJA ZA UČENIKE U VIRTUALNOJ UČIONICI**



**Pripremila: Valentina Pavić,**

**pedagoginja**

Dragi učenici!

Za vas sam pripremila kratki podsjetnik o vašim obvezama i pravilima pristojnog ponašanja za vrijeme održavanja online nastave unutar virtualnih učionica. Kao što ste se u „običnoj“ školi dužni pridržavati *Odluke o kućnom redu škole*, jednako tako dužni ste se pridržavati i pravila pristojnog ponašanja u *online okruženju* (tzv. Internetskog bontona). Imajte na umu da će svaki oblik neprimjerene komunikacije unutar virtualne učionice biti zabilježen te je, u skladu s time, učeniku moguće izreći i odgovarajuću pedagošku mjeru.

Podsjećam vas i da je vaša obaveza kao učenika redovito pohađati nastavu, odgovorno izvršavati svoje školske obaveze te ispunjavati upute učitelja, stručnih suradnika i ravnatelja. To znači da ste i u ovom periodu održavanja online nastave dužni svakodnevno (izuzev vikenda) biti aktivni unutar virtualne učionice te se truditi pravovremeno izvršavati sve svoje obaveze, aktivnosti i zadatke koje dobivate od učitelja. Svaka neaktivnost učenika koja traje duže od 24 sata (izuzev vikenda) vodi se kao izostanak s nastave te ga je potrebno opravdati.

**Svima želim puno uspjeha u izvršavanju vaših školskih obaveza putem online nastave te se nadam da će vam ovakav oblik rada biti zanimljiv i poučan!**

Srdačno,

vaša pedagoginja

**KAKO SE TREBA PONAŠATI U VIRTUALNOJ UČIONICI?**

1. ŠKOLSKE OBAVEZE

* Redovito pratiti obavijesti i upute koje šalju razrednici i učitelji
* Uredno izvršavati obaveze, aktivnosti i zadatke koje učitelji šalju
* Obavezno u virtualnoj učionici biti aktivan svaki dan u tjednu (izuzev vikenda). Svaka neaktivnost učenika koja traje duže od 24 sata vodi se kao izostanak s nastave te ga je potrebno opravdati.



2. KOMUNIKACIJA

* Strogo je zabranjen bilo kakav oblik verbalnog nasilja unutar virtualne učionice, kao što je ruganje, omalovažavanje, tračanje i sl.
* Učiteljima i drugim učenicima potrebno je obraćati se pristojno i s poštovanjem.
* Zabranjeno je psovanje i korištenje neprimjerenog i nepristojnog rječnika.
* Unutar virtualne učionice objavljujete isključivo one sadržaje koji su vezani uz nastavu i koje od vas traže učitelji.
* Zabranjeno je preuzimanje i krađa tuđih sadržaja koji će se objavljivati u virtualnim učionicama (npr. domaćih zadaća).
* Trudite se pisati u skladu s pravilima gramatike hrvatskog jezika.

**NE ZABORAVITE!**

Komunikacija unutar učionice je SLUŽBENA komunikacija!